
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Општинске управе општине Лебане, по притужби  A.A. из … , Заштитник грађана 

У Т В Р Ђ У Ј Е

Општинска управа општине Лебане начинила је пропуст у раду који је проузроковао грубу повреду принципа добре управе и начела управног поступка тиме што није ефикасно поступала ради формирања комисије за комасацију, што је за последицу имало одуговлачење поступка, изостанак доношења на закону засноване одлуке, као и повреду притужиочевог права на имовину.
На основу утврђених недостатака у раду, Заштитник грађана упућује Општинској управи општине Лебане следеће 

П Р Е П О Р У К Е

I
Општинска управа општине Лебане ће без одлагања предузети све неопходне мере у оквиру својих овлашћења ради образовања комисије за комасацију Општинске управе општине Лебане.
II

Општинска управа општине Лебане ће се старати да у свом будућем раду увек поступа у складу са принципима добре управе и начелима управног поступка, поштујући права и на закону засноване интересе грађана.

Општинска управа општине Лебане обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Р а з л о з и:
Заштитник грађана примио је притужбу A.A. из …, у којој се изражава незадовољство непоступањем Општинске управе општине Лебане у поступку спровођења комасације.
У притужби се наводи, а из приложене документације произилази да је Министарство пољопривреде, шумарства и водопривреде Решењем број 461-02-114/2010-09 од 25.05.2011. године поништило Решење Комисије за комасацију СО Лебане, број 461-5/12 од 01.11.1985. године и предмет вратило првостепеном органу на поновни поступак. Надаље произилази да је притужилац у овој ствари саслушан пред  Општинском управом општине Лебане 22. 03.2013. године, којом приликом је у списе предмета достављена и копија оставинског решења иза оца притужиоца, пок. Б.Б. Посебно се наводи да од тада притужилац није добио никакво обавештење или акт у вези са донетим решењем другостепеног органа и новом одлуком Комисије за комасацију у поновљеном поступку, а да је 27.11.2018. године начелнику Општинске управе општине Лебане упутио захтев за поступање по налогу другостепеног органа у овом предмету, на који није добио никакав одговор.
Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом дел. број 16164 од 31.05.2019. године упутио Општинској управи општине Лебане обавештење о примљеној притужби и затражио изјашњење о свим чињеницама и околностима значајним за доношење става о њиховој основаности.
Општинска управа општине Лебане је актом 06 број 461-1/19 од 19.06.2019. године обавестила Заштитника грађана да Комисија за комасацију општине Лебане није поступала у поновљеном поступку након поништаја првобитног решења, због одласка појединих чланова Комисије у пензију, као и одласка на друге послове ван Општинске управе, те да Комисија практично не ради од 2006. године. Надаље је наведено да ће се у најкраћем времену са надлежним органом Општинске управе општине Лебане урадити све у циљу доношења решења у конкретном случају.  Актом 06 бр. 461-1/20 од дана 09.03.2020. године Општинска управа општине Лебане обавестила је Заштитника грађана да је поступак образовања комисије за комасацију у току, да је предлог упућен у скупштинску процедуру, те да ће одмах по доношењу одлуке о образовању Комисије бити поступљено по налозима Министарства пољопривреде, шумарства и водопривреде. Коначно, Општинска управа општине Лебане обавестила је Заштитника грађана дописом 01 бр. 461-2/20 од дана 15.06.2020. године да Скупштина општине Лебане није заседала, те да није донета одлука о образовању Комисије, као и да имовинско правна служба Општинске управе ради на обнављању списа предмета по захтеву А.А. из ...
* * *

Уставом Републике Србије („Сл. гласник РС“, бр. 98/2006) јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне (чл. 58.) Сходно члану 198. Устава појединачни акти и радње државних органа, организација којима су поверена јавна овлашћења, органа аутономних покрајина и јединица локалне самоуправе, морају бити засновани на закону. 

Одредбом члана 213. став 1. сада важећег Закона о општем управном поступку (Сл. гласник РС", бр. 18/2016 и 95/2018 - аутентично тумачење)  прописано је да поступци који до почетка примене овог закона нису окончани, окончаће се према одредбама закона који се примењивао до почетка примене овог закона. Овај закон је ступио на снагу 9. марта 2016. године, а примењује се од 1. јуна 2017. године, изузев одредаба чл. 9, 103. и 207. које се примењују од 8. јуна 2016. године. 

Закон о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010) прописује у чл. 232 став 2. да ако другостепени орган нађе да ће недостатке првостепеног поступка брже и економичније отклонити првостепени орган, он ће својим решењем поништити првостепено решење и вратити предмет првостепеном органу на поновни поступак. У том случају, другостепени орган је дужан својим решењем да укаже првостепеном органу у ком погледу треба допунити поступак, а првостепени орган је дужан у свему да поступи по другостепеном решењу и да, без одлагања, а најдоцније у року од 30 дана од дана пријема предмета, донесе ново решење. Против новог решења странка има право на жалбу.

Сходно члану 52. став 1 Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон и 47/2018), општинска управа припрема нацрте прописа и других аката које доноси скупштина општине, председник општине и општинско веће.

Закон о пољопривредном земљишту ("Сл. гласник РС", бр. 62/2006, 65/2008 - др. закон, 41/2009, 112/2015, 80/2017 и 95/2018 - др. закон) чланом 2 став 5.  прописује да комасација обухвата планске, организационе, правне, економске и техничке мера које се спроводе у циљу укрупњавања и побољшања природних и еколошких услова на земљишту. Сходно члану 34. одлуку о спровођењу комасације доноси скупштина јединице локалне самоуправе на основу програма комасације, а одлука се објављује у службеном гласилу јединице локалне самоуправе.  
Чланом 35.  истог закона прописано је да истовремено са доношењем одлуке о спровођењу комасације, скупштина јединице локалне самоуправе образује комисију за комасацију (у даљем тексту: комисија), која спроводи поступак комасације. Комисија се састоји од најмање седам чланова и исто толико заменика. За председника комисије именује се дипломирани правник са положеним правосудним испитом, а за чланове комисије именује се по један дипломирани инжењер пољопривреде, геодетски инжењер, дипломирани инжењер архитектуре или просторног планирања и три представника учесника комасације, а по потреби и дипломирани инжењер шумарства. Стручне и административне послове комисије обавља секретар комисије, дипломирани правник кога именује скупштина јединице локалне самоуправе из редова запослених у општинској, односно градској управи. Комисија образује поткомисију за комасациону процену земљишта, поткомисију за процену вредности дугогодишњих засада и објеката, као и друга стручна тела за предузимање појединих радњи у поступку комасације. У поткомисију за комасациону процену земљишта одређују се дипломирани инжењер пољопривреде који ради на пословима класирања и бонитирања земљишта и најмање два представника из реда учесника комасације.
Добра управа, сходно својим начелима и принципима, између осталог, подразумева да управа поступа искључиво по закону, да стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана.

Начелима управног поступка предвиђено је да органи који поступају у управним стварима решавају на основу закона и других прописа. При вођењу поступка и решавању у управним стварима, органи су дужни да странкама омогуће да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересима. Органи који воде поступак, односно решавају у управним стварима, дужни су да обезбеде успешно и квалитетно остваривање и заштиту права и правних интереса физичких лица, правних лица или других странака.

* * *

Сагледавши наведене прописе и информације до којих се дошло током спроведеног поступка контроле правилности и законитости рада Општинске управе општине Лебане, утврђено је да при тој јединици локалне самоуправе не постоји ефикасна и поступајућа Комисија за комасацију и то већ 14 година, иако поступак комасације није окончан. 

Узевши у обзир наводе да Комисија није поступала још од 2006. године, Заштитник грађана сматра да у конкретном случају није реч само о неефикасном поступању него о грубом кршењу принципа добре управе и релевантних законских одредби. Образложења која Општинска управа општине Лебане наводи нису и не могу бити уважена, нарочито имајући у виду да надлежни органи чак ни након покретања поступка контроле правилности и законитости рада од стране Заштитника грађана нису предузели мере у оквиру својих овлашћења да би пропуст био отклоњен, а грађанима омогућено да остваре своја права. Неефикасно, неблаговремено и незаконито поступање органа управе апсолутно је недопустиво јер наноси штету угледу комплетне државне управе и локалне самоуправе и проузрокује неповерење грађана.
Заштитник грађана подсећа да стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. 
На основу свих утврђених чињеница и околности, Заштитник грађана је утврдио пропуст у правилности и законитости рада Општинске управе општине Лебане на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Општинској управи општине Лебане
- притужиоцу
- у списе предмета;

